ai4bharat/Pralekha huggingface dataset:
पंतप्रधान कार्यालय
पंतप्रधान नरेंद्र मोदी यांचे जपानच्या पंतप्रधानांबरोबर संयुक्त पत्रकार परिषदेत प्रसार माध्यमांसाठी निवेदन
नवी दिल्ली, 20 मार्च 2023
माननीय पंतप्रधान किशिदा दोन्ही देशातील श्रेष्ठ मंडळ आणि प्रसार माध्यमातील सहकारी
नमस्कार!
सर्वात प्रथम मी पंतप्रधान कीशिदा आणि त्यांच्या शिष्टमंडळाचे भारतात स्वागत करतो. गेल्या वर्षभरात पंतप्रधान कीशिदा आणि माझी अनेकदा भेट झाली आहे. प्रत्येक भेटीत भारत जपान संबंधाबाबत त्यांची सकारात्मकता आणि कटिबद्धता मला जाणवली आहे त्यामुळेच आज त्यांची भेट आमच्या सहकार्याचा वेग कायम राखण्यासाठी उपयुक्त ठरेल.
मित्रहो,
आणखी एका कारणासाठी आमची आजची भेट विशेष आहे यावर्षी भारत G20 चे अध्यक्ष पद भूषवत आहे आणि जपान G7 च्या अध्यक्षपदी आहे. त्यामुळे आमच्या प्राधान्यक्रमावर काम करताना काम करण्याची मिळालेले संधी महत्त्वपूर्ण आहे.
भारताच्या G20 अध्यक्ष पदामागील प्राधान्यक्रम मीआज पंतप्रधान कीशिदा यांना विस्तृतपणे सांगितला. समग्र दक्षिणचा प्राधान्यक्रम मांडणे हा आमच्या G20 अध्यक्षपदाचा प्रमुख भाग आहे. आम्ही हा पुढाकार घेतला कारण वसुधैव कुटुम्बकम यावर आमची संस्कृती विश्वास ठेवते आणि म्हणूनच प्रत्येकाला बरोबर घेते.
मित्र हो,
भारत जपान विशेष धोरणात्मक आणि समग्र भागीदारी ही आमच्या सामायिक लोकशाही मूल्यांच्या आणि कायद्याच्या अधिकाराला आधार देण्याच्या वृत्तीवर आधारलेली आहे.
ही भागीदारी बळकट करणे हे आमच्या दोन्ही देशांसाठीच नव्हे तर भारतीय प्रशांत प्रदेशात शांतता, समृद्धी आणि स्थैर्य वाढीला लावण्यासाठी महत्त्वाची आहे.आज आमच्या संभाषणात या आमच्या द्विपक्षीय संबंधाने केलेल्या प्रगतीचा आढावा घेतला संरक्षण साधने आणि तंत्रज्ञान सहकार्य ,व्यापार , आरोग्य आणि डिजिटल भागीदारी यावर आम्ही विचारांची देवाणघेवाण केली. सेमी कंडक्टर आणि इतर महत्त्वाच्या तंत्रज्ञानाची मदार विश्वासार्ह पुरवठा साखळीवर अवलंबून आहे आम्ही आज चर्चा केली. गेल्या वर्षी पाच ट्रिलियन येन जपानी गुंतवणूक भारतात होईल असे लक्ष्य आम्ही ठेवले होते. ही रक्कम तीन लाख वीस हजार कोटी रुपये एवढी होते. या दिशेने चांगली प्रगती आहे ही एक समाधानाची गोष्ट आहे.
2019 या वर्षात आम्ही भारत जपान औद्योगिक स्पर्धात्मक भागीदारीचा पाया घातला. या अंतर्गत वाहतूक अन्नप्रक्रिया सूक्ष्म लघु आणि मध्यम उद्योग कापड उद्योग मशिनरी आणि पोलाद या क्षेत्रात भारतीय उद्योगांमध्ये स्पर्धात्मकता आपण वाढीला लावत आहोत. ही भागीदारी अजून कार्यरत असल्याबद्दल आम्ही दोघांनी आनंद व्यक्त केला. मुंबई अहमदाबाद हाय स्पीड रेल्वे आम्ही वेगाने काम करत आहोत. 2023 हे वर्ष पर्यटन आदान प्रदान वर्ष म्हणून आपण साजरे करत आहोत ही आनंदाची गोष्ट आहे.
यासाठी हिमालय आणि माउंट फुजी यांची भेट अशी संकल्पना आम्ही निवडली आहे.
मित्रहो,
पंतप्रधान किशिदा यांनी मे महिन्यात हिरोशिमा येथे होणार असलेल्या G7 गटातील नेत्यांच्या परिषदेला उपस्थित राहण्याचे आमंत्रण मला दिले आहे.
मी त्यांना याबद्दल मनापासून धन्यवाद देतो सप्टेंबर मध्ये पुन्हा एकदा पंतप्रधान यांना G20 नेत्यांच्या परिषदेला येणार असलेल्या कीशिदा यांचे स्वागत करणाचे भाग्य मला लाभणार आहे.
आमचे संभाषण आणि संपर्क अशाच प्रकारे सुरू राहील आणि भारत जपान संबंध नवीन उंचीवर जातील या सदिच्छासह मी माझ्या भाषणाचा समारोप करतो.
धन्यवाद.
G.Chippalkatti/V.Sahjrao/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
संरक्षण मंत्रालय
महात्मा गांधी जयंतीनिमित्त संरक्षण संशोधन विकास संस्थेचे अध्यक्ष आणि अधिकाऱ्यांनी गांधी यांना वाहिली पुष्पांजली
देशातील संरक्षण संशोधन विकास संस्थेच्या सर्व आस्थापनांमध्ये विशेष स्वच्छता मोहीम 2.0 चा केला प्रारंभ
संरक्षण संशोधन विकास संस्थेच्या नवी दिल्लीतील मुख्यालयातील केंद्रभागी असलेल्या गांधीजींच्या प्रतिमेस, आज महात्मा गांधी यांच्या जयंतीनिमित्त, संरक्षण संशोधन विकास संस्थेचे  सचिव डॉ. समीर व्ही कामत, डीआरडीओचे महासंचालक, संचालक,तसेच मुख्यालयातील वरिष्ठ अधिकारी आणि कर्मचारी यांनी पुष्पांजली अर्पण केली. डीआरडीओच्या प्रलंबित बाबींचा निपटारा करण्यासाठी आणि स्वच्छता मोहिमेसाठी एका विशेष अभियानाचा देखील आज आरंभ करण्यात आला.पंतप्रधान कार्यालयातून आलेले प्रलंबित संदर्भ, राज्य सरकारांकडून आलेले प्रलंबित संदर्भ, आंतर-मंत्रालयीन प्रलंबित संदर्भ , तीन महिन्यांहून अधिक काळ प्रलंबित असलेली संसदीय आश्वासने,प्रलंबित सार्वजनिक तक्रारी आणि अपीले, स्वच्छता मोहिमेच्या ठिकाणांच्या जागा निश्चित करणे, अंतराळ व्यवस्थापन नियोजन यासह विशिष्ट क्षेत्रातील विशेष प्रलंबित मोहिमांच्या नोंदीच्या व्यवस्थापनावर  विशेष लक्ष केंद्रित करून भंगाराची साफसफाई यावेळी केली जाणार आहे. हा उपक्रम 2 ऑक्टोबर 2022 ते 31ऑक्टोबर 2022 या कालावधीत संरक्षण मंत्रालयाने हाती घेतलेल्या स्वच्छता विषयक विशेष मोहिम 2.0 याचा एक भाग आहे.
याचबरोबर, फिट इंडिया फ्रीडम रन  3.0 चा भाग म्हणून आज डीआरडीओच्या मुख्यालयात फिट इंडिया प्लॉग रन या कार्यक्रमाचे आयोजन करण्यात आले होते.या प्लॅग रनमध्ये 250 हून अधिक अधिकारी आणि कर्मचारी सहभागी झाले होते.या उपक्रमाद्वारे, फिट इंडिया मिशन हे स्वच्छ भारत अभियानाशी जोडले गेले आहे. धावता धावता, वाटेत कचरा, प्लास्टिक दिसले तर उचलून त्या भागाची स्वच्छता करण्याचे काम केले जाते. डीआरडीओ मुख्यालयाच्या विविध संचालनालयांनीही आपापल्या भागात आणि कार्यालयांमध्ये आज स्वच्छता मोहीम हाती घेतली होती.
विज्ञान आणि तंत्रज्ञान मंत्रालय
भारताला जागतिक नेता म्हणून प्रस्थापित होण्यासाठी आणि अधिक उत्तम आंतरराष्ट्रीय सहयोग मिळविण्यासाठी तंत्रज्ञान हा सशक्त उपाय ठरू शकेल : मुख्य विज्ञान सल्लागार प्रा.के.विजय राघवन
सध्याच्या जगात प्रत्येक देशाला जागतिक पातळीवर परस्पर संबंध वाढविणे आवश्यक असल्यामुळे भारताने या बाबतीत आत्मनिर्भर होण्याचे आव्हान पेलण्याचे महत्त्व भारत सरकारचे मुख्य विज्ञान सल्लागार प्रा.के.विजय राघवन यांनी अधोरेखित केले. तसेच भारताला जागतिक नेता म्हणून प्रस्थापित होण्यासाठी आणि अधिक उत्तम आंतरराष्ट्रीय सहयोग मिळविण्यासाठी तंत्रज्ञान हा सशक्त उपाय ठरू शकेल असे मत त्यांनी व्यक्त केले. गीता अर्थात ग्लोबल इनोव्हेशन अँड टेकनोलॉजी या संस्थेच्या 9 व्या स्थापना दिनानिमित्त आयोजित केलेल्या ‘फायरसाईड चॅट’ या आभासी चर्चासत्रात ते गुरुवारी बोलत होते.
आत्मनिर्भरतेचा विषय आंतराष्ट्रीय आणि जागतिक पातळीवरील पुरवठा साखळ्यांच्या संदर्भात विचारात घ्यायला हवा असे त्यांनी सांगितले. आत्मनिर्भरतेच्या चौकटीचा विचार करताना नीती, नियमन आणि अंमलबजावणीची उदाहरणे या तीन मुख्य मुद्द्यांना ध्यानात ठेवून अत्यंत जलद गतीने आणि सर्वांनी एकत्र येऊन प्रयत्न करायला हवे असे प्रा.के.विजय राघवन म्हणाले.
आपल्या जीवनातील प्रत्येक गोष्टीत विज्ञान आणि तंत्रज्ञानाला खूप महत्त्व आहे मात्र प्रत्येक समस्येवर विज्ञान आणि तंत्रज्ञान हे उत्तर होऊ शकत नाहीत तर ते त्या उत्तराचा एक भाग असतात. राजकारण, अर्थकारण, समाजकारण आणि इतर अनेक विषयांबरोबर विज्ञान आणि तंत्रज्ञानाचा एक घटक या दृष्टीकोनातून विचार करायला हवा तसेच नीती, नियमन आणि अंमलबजावणीची उदाहरणे यांच्या आधाराने सर्वांनी एकत्रितपणे काम करायची गरज आहे असा सल्ला त्यांनी दिला.
कोविड-19 मुळे निर्माण झालेल्या परिस्थितीमुळे आपल्या संशोधन प्रयोगशाळा, संशोधन आणि विकास संस्था आणि उद्योग जगत यांच्यात तसेच उद्योग क्षेत्र आणि समाज यांच्यात अभूतपूर्व सहकार्याचे वातावरण निर्माण झाले आहे. भविष्यकाळात देखील हे साहचर्य खोलवर रुजायला हवे अशी अपेक्षा राघवन यांनी या प्रसंगी व्यक्त केली.
कोविड – 19 विषाणू संसर्गावरील लसीचे वितरण आणि व्यवस्थापनाबाबतच्या आणि या लसीच्या आपत्कालीन वापरासंबंधीच्या प्रश्नांना प्रा.के.विजय राघवन यांनी उत्तरे दिली. आरोग्य मंत्रालयाच्या सहकार्याने, तज्ञ गटाने या लसीचे वितरण आणि व्यवस्थापन यासंदर्भात आरोग्य यंत्रणेला सज्ज करण्यासाठी खूप मेहनत घेतली आहे अशी माहिती प्रा.राघवन यांनी दिली.
गीता संस्थेच्या स्थापना दिनानिमित्त आयोजित या एकदिवसीय कार्यक्रमात “जागतिक दृष्टीकोन: साहचर्यावर आधारित जगात आत्मनिर्भर होऊ घातलेले देश” या विषयावर मंडळाचे चर्चासत्र झाले, यामध्ये तैवान, कोरिया प्रजासत्ताक, कॅनडा, स्वीडन, फिनलंड आणि इटली यासारख्या अनेक देशांच्या प्रतिनिधींनी भाग घेतला.
S.Tupe/S.Chitnis/P.Kor
संरक्षण मंत्रालय
लष्करप्रमुखांच्या हस्ते लष्कराच्या 49 सशस्त्र तुकडी, 51 सशस्त्र तुकडी, 53 सशस्त्र तुकडी आणि 54 सशस्त्र तुकडी या चार तुकड्यांना प्रतिष्ठित राष्ट्रपती ध्वज सन्मान प्रदान
नवी दिल्ली, 25 मार्च 2023
लष्करप्रमुख जनरल मनोज पांडे यांच्या हस्ते आज भारतीय लष्कराच्या चार सशस्त्र तुकड्या- 49 सशस्त्र तुकडी, 51 सशस्त्र तुकडी, 53 सशस्त्र तुकडी आणि 54 सशस्त्र तुकडी- यांना आज म्हणजेच 25 मार्च 2023 रोजी राजस्थानच्या सूरतगढ इथे झालेल्या शानदार पथसंचलन सोहळ्यात, प्रतिष्ठित राष्ट्रपती सन्मान ध्वज किंवा ‘निशान’ प्रदान करण्यात आले. अनेक मान्यवर आणि लष्करातील निवृत्त तसेच ज्येष्ठ अधिकारी या सोहळ्यासाठी उपस्थित होते. यावेळी या चार तुकड्यांच्या सैनिकांनी आपल्या रणगाड्यांसह केलेल्या भव्य पथसंचलनाने सर्वांचे लक्ष वेधून घेतले.
आर्मर्ड कॉर्प्स म्हणजेच सशस्त्र तुकडी ही भारतीय लष्कराच्या प्रमुख लढाऊ दलांपैकी एक आहे. स्वातंत्र्योत्तर काळात झालेल्या सर्व युद्धादरम्यान या सशस्त्र तुकड्यांनी, अपरिमित शौर्य, धाडस आणि वीरश्रीचा परिचय दिला आहे.
लष्करप्रमुखांनी यावेळी या स्टँडर्ड प्रेझेंटेशनच्या पथसंचलनाचे अवलोकन केले तसेच सशस्त्र तुकड्यांनी युद्ध आणि शांततेतच्या काळात दाखवलेले शौर्य, त्याग आणि परंपरांच्या समृद्ध वारशाचे कौतुक केले. या सोहळ्यात, प्रतिष्ठित राष्ट्रपती ध्वज सन्मान मिळवलेल्या रेजिमेंट्स म्हणजेच तुकड्यांचे लष्करप्रमुखांनी आपल्या भाषणात त्यांच्या अनुकरणीय सेवेबद्दल कौतुक केले तसेच सर्व सैनिक आणि कुटुंबियांना शुभेच्छा दिल्या. आधुनिक आणि व्यावसायिक दृष्टिकोन असलेले भारतीय लष्कर, भविष्यातील आव्हानांना तोंड देण्यासाठी सदैव सज्ज असून कोणत्याही धोक्यांपासून राष्ट्राचे रक्षण करण्यासाठी कटिबद्ध आहे, असे लष्करप्रमुख यावेळी म्हणाले.S.Kane/R.Aghor/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 95
पंतप्रधान कार्यालय
उद्या हरिपुरा येथे आयोजित कार्यक्रम आपल्या देशासाठी नेताजी बोस यांनी दिलेल्या योगदानाला अभिवादन ठरेल: पंतप्रधान
नवी दिल्ली, 22 जानेवारी 2021
पंतप्रधान नरेंद्र मोदी यांनी नेताजी सुभाषचंद्र बोस यांच्या जयंतीच्या पूर्वसंध्येला त्यांना आदरांजली वाहिली आहे.
पंतप्रधान नरेंद्र मोदी यांनी विविध ट्वीटच्या माध्यमातून सांगितले, “ उद्या महान नेताजी सुभाषचंद्र बोस यांची जयंती भारत पराक्रम दिवस म्हणून साजरा करणार आहे. देशभरात विविध कार्यक्रमांचे आयोजन करण्यात आले असून गुजरातमध्ये हरिपुरा येथे एक विशेष कार्यक्रम होत आहे. दुपारी एक वाजता होणाऱ्या या कार्यक्रमात जरुर सहभागी व्हा.
नेताजी सुभाषचंद्र बोस यांच्याशी हरिपुराचे विशेष नाते आहे. 1938 मध्ये हरिपुरा येथे झालेल्या ऐतिहासिक अधिवेशनामध्ये नेताजी बोस यांनी काँग्रेसच्या अध्यक्षपदाची धुरा स्वीकारली होती. उद्या हरिपुरा येथे होणारा हा कार्यक्रम नेताजी बोस यांनी देशासाठी दिलेल्या योगदानाला अभिवादन ठरेल.
नेताजी बोस यांच्या जयंतीच्या पूर्वसंध्येला माझे मन मागे जात आहे आणि 23 जानेवारी 2009 या दिवसाची मला आठवण होत आहे ज्या दिवशी आम्ही हरिपुरा येथे ई-ग्राम विश्वग्राम प्रकल्पाची सुरुवात केली.
या उपक्रमामुळे गुजरातच्या माहिती तंत्रज्ञानविषयक पायाभूत सुविधा क्षेत्रामध्ये क्रांती घडवली आणि तंत्रज्ञानाची फळे राज्याच्या दुर्गम भागातील गरिबांपर्यंत पोहोचवली.
हरिपुराच्या लोकांचा जिव्हाळा मी कधीही विसरू शकणार नाही . जे मला त्या रस्त्याने तशाच प्रकारच्या मिरवणुकीसह घेऊन गेले ज्या रस्त्याने 1938 मध्ये नेताजी बोस यांना नेण्यात आले होते. त्यांच्या मिरवणुकीमध्ये एक सजवलेला रथ होता ज्या रथाला 51 बैल जोडले होते. नेताजी हरिपुरामध्ये जिथे राहिले होते त्या ठिकाणाला देखील मी भेट दिली.
नेताजी सुभाषचंद्र बोस यांचे विचार आणि आदर्श आपल्याला नेहमीच अशा भारताच्या उभारणीच्या कार्यासाठी प्रेरणा देत राहोत . ज्या देशाचा त्यांना अभिमान वाटला असता एक असा देश, जो अतिशय सशक्त, आत्मविश्वासाने परिपूर्ण आणि स्वयंपूर्ण असेल आणि ज्याचा मानवकेंद्री दृष्टीकोन येणाऱ्या काळात या संपूर्ण पृथ्वीलाच अधिक चांगले बनवेल.
Jaydevi P.S/S.Patil/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पर्यटन मंत्रालय
‘स्ट्रँडेड इन इंडिया पोर्टल’ च्या माध्यमातून 9 एप्रिलपर्यंत 1194 पर्यटकांना मदत
कोविड-19च्या काळात पर्यंटन मंत्रालयाचा पर्यटन विषयक मुद्यांवर सर्व संबंधितांशी सातत्याने संवाद
नवी दिल्ली, 10 एप्रिल 2020
पर्यटन मंत्रालयाच्या ‘स्ट्रँडेड इन इंडिया पोर्टल’ च्या माध्यमातून सातत्याने पर्यटकांना मदत पुरवण्यात येत आहे. 9 एप्रिलपर्यंत 1194 पर्यंटकांना या पोर्टलच्या माध्यमातून मदत पुरवण्यात आली. त्याशिवाय पर्यटन मंत्रालयाकडून उपलब्ध करण्यात आलेल्या टोल फ्री हेल्पलाईन क्रमांक 1363 वर 22 मार्च ते 9 एप्रिल या कालावधीत 779 दूरध्वनी संभाषणांची नोंद झाली. त्याव्यतिरिक्त मंत्रालयाचे अधिकारी अहोरात्र पर्यटन आणि पाहुणचार उद्योगाच्या संपर्कात असून कोविड-19च्या तडाख्यामुळे होणाऱ्या तात्काळ आणि दीर्घकालीन परिणामांची त्यांच्याकडून माहिती घेत आहे.
लॉकडाऊन सुरू असल्यामुळे आणि कोणत्याही प्रकारे प्रवास शक्य नसल्यामुळे पर्यटन उद्योगाला मोठा फटका बसला आहे. त्यामुळे या परिणामांचे मूल्यमापन, आत्मपरीक्षण आणि उपाययोजनांवर विचार करण्याची ही वेळ आहे.
ऍडव्हेंचर टूर ऑपरेटर्स असोसिएशन ऑफ इंडियाने आयोजित केलेल्या एका वेबिनारमध्ये बोलताना पर्यटन मंत्रालयाच्या महासंचालक मीनाक्षी शर्मा यांनी या महामारीला प्राधान्याने प्रतिबंध करण्याची गरज व्यक्त केली. जे नागरिक अतिशय गरीब आहेत आणि त्यांच्या अस्तित्वाचा प्रश्न निर्माण झाला आहे त्यांच्या गरजांची सरकारला पूर्ण जाणीव आहे आणि या अतिशय गंभीर परिस्थितीत त्यांना मदत करण्यासाठी आवश्यक ते सर्व काही करत आहे, असे त्यांनी सांगितले. शिबिरांना निर्जंतुक कसे करायचे, गिर्यारोहण निवारे कसे चालवायचे आणि अशाच प्रकारच्या इतर मुद्यांबाबत मार्गदर्शक तत्वे तयार करण्याची विनंती या संघटनेने मंत्रालयाला केली. याबाबत शर्मा यांनी सहमती व्यक्त केली. देशांतर्गत पर्यटनामध्ये असलेल्या क्षमतेवर त्यांनी भर दिला आणि पर्यटकांना या स्थानांकडे आकर्षित करण्यामध्ये समाजमाध्यमांचा मोठा प्रभाव असल्याकडे आणि त्यामुळे कोविड-19 च्या वातावरणातून हळूहळू बाहेर पडल्यावर या क्षेत्राला पुढील वाटचालीचा मार्ग उपलब्ध होणार असल्याकडे त्यांनी लक्ष वेधले. फिक्की आणि इतर संबंधित संघटना देखील अशाच प्रकारची वेबिनार आयोजित करत आहेत आणि प्रत्येक व्यासपीठावर अतुल्य भारत उपक्रमाला प्रोत्साहन देण्यासाठी आवश्यक आराखड्यावर चर्चा होत आहेत. या वेबिनारच्या लोकप्रियतेवरून हा उद्योग आणि नागरिक किती सकारात्मक आहेत आणि या परिस्थितीतून बाहेर पडण्यासाठी एकमेकांसोबत काम करण्यासाठी किती उत्सुक आहेत ते दिसून येत आहे.
G.Chippalkatti/S.Patil/D.Rane
(Visitor Counter : 97
माहिती आणि प्रसारण मंत्रालय
1940 आणि 1950 च्या दशकातील 8 दुर्मिळ हिंदी चित्रपटांनी राष्ट्रीय चित्रपट संग्रहालयचा खजिना समृद्ध
मुंबई, 27 नोव्हेंबर 2021
हिंदी चित्रपटसृष्टीच्या सुवर्णकाळातील चित्रपटांच्या मोठ्या संपादनात, राष्ट्रीय चित्रपट संग्रहालयच्या संग्रहात 31 वैशिष्ट्यपूर्ण चित्रपट जोडले आहेत. ज्येष्ठ विनोदी अभिनेते मास्टर भगवान अभिनीत सहा चित्रपटांचा संग्रह हे या कलेक्शन चे वैशिष्ट्य आहे. 1948 च्या ‘लालच’ आणि 1949 चा ‘बचके रहना’ ज्यामध्ये मास्टर भगवान यांनी अभिनय केला आणि या दोन्ही चित्रपटांचे दिग्दर्शन केले, या यादीत ‘सिनबाद द सेलर’ , वजीर-ए-आझम , रात के अंधेरे में  आणि गुंडा यांचा समावेश आहे. .
“हि वास्तविकदृष्ट्या महत्वाची प्राप्ती आहे कारण या संपादनातील किमान आठ चित्रपट अत्यंत दुर्मिळ आहेत आणि राष्ट्रीय चित्रपट संग्रहालया च्या कलेक्शन साठी नवीन आहेत. यापैकी दोन ब्लॅक अँड व्हाईट चित्रपट, लालच  आणि बचके रहना , मास्टर भगवान यांनी दिग्दर्शित केले होते आणि त्यात बाबूराव पहेलवान, मास्टर भगवान आणि लीला गुप्ते हे कलाकार होते. या दोन्ही चित्रपटांना सी रामचंद्र यांचे संगीत आहे”, राष्ट्रीय चित्रपट संग्रहालयाचे संचालक प्रकाश मगदूम यांनी सांगितले. हे सर्व चित्रपट 16 मिमी स्वरूपातील ब्लॅक अँड व्हाईट चित्रपट आहेत. “1940 आणि 1950 च्या दशकातील सेल्युलॉइड चित्रपट आता सापडले आहेत या वस्तुस्थितीमुळे हा खरोखर संग्रहाचा खजिना आहे. या 8 चित्रपटांच्या प्राथमिक तपासणीत ते चांगल्या स्थितीत असल्याचे दिसून येते,” श्री मगदूम म्हणाले.
संग्रहातील मनोरंजक चित्रपट म्हणजे नानुभाई वकील दिग्दर्शित मिस पंजाब मेल . योगायोगाने, चित्रपटाची पटकथा कैफी आझमी यांनी लिहिली होती, ही त्यांची सुरुवातीची स्क्रिप्ट होती.
नानाभाई भट्ट यांचा अरेबियन नाइट्सच्या कथांवर आधारित एक काल्पनिक चित्रपट, सिनबाद द सेलर  ज्यात नसीम, निरुपा रॉय, मास्टर भगवान, जयंत आणि प्राण यांच्यासोबत लोकप्रिय दक्षिण भारतीय स्टार रंजन यांनी भूमिका केली होती. होमी वाडिया आणि नानाभाई भट्ट प्रॉडक्शन असलेल्या या चित्रपटात बाबूभाई मिस्त्री यांचे उत्कृष्ट स्पेशल इफेक्ट होते.
टारजन और हर्क्युलस  हा संग्रहातील आणखी एक दुर्मिळ चित्रपट आहे ज्याचे दिग्दर्शन ज्येष्ठ विनोदी अभिनेते मेहमूद यांनी केले होते. या चित्रपटात हबीब, हर्क्युलस आणि शकिला बानो भोपाली यांच्या भूमिका होत्या. सुलतान दिग्दर्शित प्रोफेसर आणि जादूगर हे 1967 ज्यात इंदिरा  आणि इंद्रजीत यांच्यासह दलपत, जिलानी, मिनू मुमताज, शम्मी होते.
बाबूभाई मिस्त्री दिग्दर्शित डाकू मानसिंग  हा शेख मुख्तार, दारा सिंग, हर्क्युलस आणि शकिला बानो भोपाली अभिनीत संग्रहातील आणखी एक ब्लॅक अँड व्हाईट चित्रपट आहे. एका दयाळू आणि प्रामाणिक माणूस परिस्थितीमुळे कसा डाकू बनला जातो याची ही कथा आहे.
ज्येष्ठ गायक मन्ना डे यांनी त्यांच्या कारकिर्दीत काही चित्रपटांना संगीत दिले होते आणि नाग चंपा  हा त्यांच्या सुरुवातीच्या चित्रपटांपैकी एक होता. निरुपा रॉय, मनहर देसाई आणि ललिता पवार यांच्या प्रमुख भूमिका असलेला हा पौराणिक कृष्णधवल चित्रपट विनोद देसाई यांनी निर्मित आणि दिग्दर्शित केला होता.
संग्रहातील इतर चित्रपटांमध्ये सुरैया अभिनीत दिल्लगी , नलिनी जयवंत अभिनीत जादू , देव आनंद आणि नलिनी जयवंत अभिनीत आणि के. ए अब्बास दिग्दर्शित राही , श्यामा आणि तलत मेहमूद अभिनीत दिल ए नादान , राजा परांजपे आणि शशिकला अभिनीत चाचा चौधरी  आणि शांतीलाल सोनी यांचा महिपाल आणि विजया चौधरी अभिनीत नागा मोहिनी  यांचा समावेश आहे.
पेट्रोलियम आणि नैसर्गिक वायू मंत्रालय
तेल आणि वायू क्षेत्रातील सार्वजनिक कंपन्या रुग्णालयांमध्ये 100 पीएसए वैद्यकीय ऑक्सिजन निर्मिती प्रकल्प उभारत आहेत
पेट्रोलियम आणि नैसर्गिक वायू मंत्रालयाच्या प्रशासकीय नियंत्रणाखालील तेल आणि वायू क्षेत्रातील सार्वजनिक कंपन्या या संकट काळात देशाची द्रवरूप वैद्यकीय ऑक्सिजनची गरज पूर्ण करण्यासाठी प्रामाणिक प्रयत्न करत आहेत. पेट्रोलियम आणि नैसर्गिक वायू मंत्री धर्मेंद्र प्रधान यांच्या मार्गदर्शनाखाली त्या देशभरातील सार्वजनिक आरोग्य सुविधांमध्ये सुमारे 100 ऍडसॉर्प्शन  वैद्यकीय ऑक्सिजन निर्मिती संयंत्र उभारत आहेत. या उपक्रमांतर्गत उत्तर प्रदेश, बिहार, कर्नाटक, गोवा, केरळ, महाराष्ट्र, गुजरात, राजस्थान, ओडिशा, मध्य प्रदेश आणि दिल्लीतील रुग्णालये समाविष्ट केली जातील. या प्रकल्पांचा संपूर्ण खर्च कंपन्यांकडून त्यांच्या सीएसआर निधीतून वहन केला जाईल.
हे पीएसए संयंत्र 200 ते 500 खाटांच्या रुग्णालयांमध्ये ऑक्सिजन तयार करण्यासाठी वेगवेगळ्या क्षमतांचे आहेत. ते डीआरडीओ आणि सीएसआयआरद्वारे प्रदान केलेल्या तंत्रज्ञानाचा उपयोग करून ऑक्सिजन मिळवण्यासाठी सभोवतालच्या हवेतून नायट्रोजन शोषून घेतात. अशा प्रकारे निर्माण होणारा ऑक्सिजन रुग्णालयात दाखल असलेल्या रूग्णांना थेट पुरवला जाईल. या संयंत्रांसाठी भारतीय विक्रेत्यांकडे ऑर्डर देण्यात आल्या आहेत आणि या महिन्यापासूनच ते कार्यान्वित होऊ लागतील आणि जुलैपर्यंत सर्व संयंत्र उपलब्ध होतील.
पंतप्रधान कार्यालय
पंतप्रधान 27 सप्टेंबर रोजी आयुषमान भारत डिजिटल मिशनचा प्रारंभ करणार
पीएम-डीएचएम एक वेगवान ऑनलाइन मंच तयार करेल जो डिजिटल आरोग्य परिसंस्थेमध्ये आंतर-परिचालन सक्षम करेल
नवी दिल्ली, 26 सप्टेंबर 2021
पंतप्रधान नरेंद्र मोदी 27 सप्टेंबर 2021 रोजी सकाळी 11 वाजता व्हिडीओ कॉन्फरन्सिंगद्वारे आयुषमान भारत डिजिटल मिशनचा शुभारंभ करतील.
राष्ट्रीय डिजिटल आरोग्य अभियानाच्या प्रायोगिक प्रकल्पाची घोषणा पंतप्रधानांनी 15 ऑगस्ट, 2020 रोजी लाल किल्ल्याच्या तटबंदीवरून केली होती. सध्या, सहा केंद्रशासित प्रदेशांमध्ये पीएम-डीएचएम प्रायोगिक टप्प्यात लागू केले जात आहे.
एनएचए आयुषमान भारत प्रधानमंत्री जन आरोग्य योजनेचा तिसरा वर्धापन दिन साजरा करत असताना पीएम-डीएचएमचा देशव्यापी प्रारंभ होत आहे. यावेळी केंद्रीय आरोग्य मंत्री उपस्थित राहणार आहेत.
आयुषमान भारत डिजिटल मिशनबद्दल
जन धन, आधार आणि मोबाईल  आणि सरकारच्या इतर डिजिटल उपक्रमांद्वारे रचलेल्या पायावर आधारित, पीएम-डीएचएम व्यापक डेटा, माहिती आणि पायाभूत सेवांच्या तरतुदीद्वारे एक वेगवान ऑनलाइन मंच तयार करेल आणि आरोग्य-संबंधित वैयक्तिक माहितीची सुरक्षा, गोपनीयता आणि खासगीपणा सुनिश्चित करताना खुल्या, आंतर परिचालन , मानकांवर आधारित डिजिटल प्रणालींचा योग्य वापर करेल. मिशन त्यांच्या संमतीने नागरिकांच्या आरोग्य नोंदींमध्ये प्रवेश आणि देवाणघेवाण सक्षम करेल.
पीएम-डीएचएमच्या मुख्य घटकांमध्ये प्रत्येक नागरिकाचे आरोग्य ओळखपत्राचा समावेश आहे जे त्यांचे आरोग्य खाते म्हणून देखील काम करेल आणि त्याच्याशी वैयक्तिक आरोग्य नोंदी जोडल्या जाऊ शकतात आणि मोबाईल ऍप्लिकेशनचं मदतीने पाहिल्या जाऊ शकतात. हेल्थकेअर प्रोफेशनल्स रजिस्ट्री  आणि हेल्थकेअर फॅसिलिटीज रजिस्ट्रीज  हे आधुनिक आणि पारंपारिक औषध पद्धतीच्या सर्व आरोग्य सेवा प्रदात्यांचे केंद्र म्हणून काम करतील. यामुळे डॉक्टर/रुग्णालये आणि आरोग्य सेवा प्रदात्यांसाठी व्यवसाय करणे सुलभ होईल.
मिशनचा एक भाग म्हणून तयार केलेले पीएम-डीएचएम सँडबॉक्स हे तंत्रज्ञान आणि उत्पादन चाचणीसाठी एक चौकट म्हणून काम करेल जे जे राष्ट्रीय डिजिटल आरोग्य परिसंस्थेचा भाग बनू इच्छिणाऱ्या खाजगी कंपन्यां आणि संघटनांना मदत करेल. ते आरोग्य माहिती प्रदाते किंवा आरोग्य माहिती वापरकर्ता बनतील किंवा पीएम-डीएचएमशी कार्यक्षमतेने जोडले जातील.
हे मिशन डिजिटल आरोग्य परिसंस्थेत आंतर परिचालन क्षमता निर्माण करेल, ज्याप्रमाणे पेमेंटमध्ये क्रांतिकारी बदल करण्यात युनिफाइड पेमेंट इंटरफेसने भूमिका बजावली होती. आरोग्य सेवा सुविधांचा लाभ घेण्यापासून नागरिक केवळ एक क्लिक दूर असतील.
G.Chippalkatti/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
जलशक्ती मंत्रालय
केंद्रीय जलशक्ती मंत्री गजेंद्र सिंह शेखावत यांनी स्वच्छता ही सेवा 2023 अभियानाचा संयुक्तपणे केला शुभारंभ
जलस्रोत कचरामुक्त करून त्यांचे पुनरुज्जीवन करण्याचे केंद्रीय मंत्री शेखावत यांचे जनतेला आवाहन
केंद्रीय जलशक्ती मंत्री गजेंद्र सिंह शेखावत यांनी आज राजस्थानमध्ये जयपूर येथे ,स्वच्छता पंधरवडा - स्वच्छता हीच सेवा  2023 या देशव्यापी अभियानाचा शुभारंभ केला. पंतप्रधान नरेंद्र मोदी यांच्या ‘स्वच्छ भारत’ या दृष्टीकोनाला अनुसरून हे अभियान सुरु करण्यात आले असून, त्यांच्या स्वच्छतेच्या आवाहनाने संपूर्ण देशाला या उदात्त कार्यासाठी एकत्र आणले आहे. केंद्रीय पंचायती राज आणि ग्राम विकास मंत्री गिरीराज सिंह आणि केंद्रीय गृहनिर्माण आणि नगर विकास मंत्री हरदीप सिंह पुरी यांच्या सह दृकश्राव्य माध्यमातून आयोजित कार्यक्रमात हे अभियान सुरु करण्यात आले.
या अभियानात पंधरवडाभर स्वच्छतेला चालना देणारे उपक्रम आयोजित करण्यात आले असून, यामध्ये ‘श्रमदान’द्वारे नागरिकांना प्रत्यक्ष कृतीसाठी एकत्र आणले जाईल आणि या अभियानाची संकल्पना असलेला ‘कचरामुक्त भारत’ निर्माण करण्याची वचनबद्धता दृढ केली जाईल.
केंद्रीय मंत्री गजेंद्र सिंह शेखावत यांनी या अभियाना अंतर्गत राबवल्या जाणाऱ्या एसएचएस उपक्रमांची देखरेख आणि दस्तऐवजीकरण करण्यासाठी तयार करण्यात आलेल्या विशेष एसएचएस पोर्टलचा देखील शुभारंभ केला. या पोर्टलवर प्रथमच, ‘श्रमदाना’च्या प्रत्यक्ष मनुष्य तासांची गणना केली जाईल, तसेच उपक्रमांची आणि उपक्रमांमध्ये सहभागी होणाऱ्या लोकांची संख्या नोंदवली जाईल. दुसऱ्या भारतीय स्वच्छता लीग चा देखील यावेळी शुभारंभ करण्यात आला.
केंद्रीय जलशक्ती मंत्री गजेंद्र सिंह शेखावत यांनी आपल्या भाषणात नागरिकांना कचऱ्याच्या निर्मिती स्थळी त्याचे वर्गीकरण करणे, साचलेला कचरा काढून टाकणे आणि स्वच्छतेबद्दल जागरुकता वाढवणे, यासाठी काम करण्याचे आवाहन केले. केंद्रीय मंत्री शेखावत म्हणाले की, हा पंधरवडा म्हणजे या दिशेने काम करण्याची तसेच देशाच्या विविध प्रदेशांमधील स्वच्छतेच्या पद्धती समजून घेऊन त्याचे अनुकरण करण्याची एक संधी आहे. ते पुढे म्हणाले की, शहरी आणि ग्रामीण भागातील कचरा व्यवस्थापनाची समस्या एकत्रितपणे हाताळता येईल कारण शहरांमध्ये क्षमता जास्त आहे पण जागा कमी आहे तर ग्रामीण भागात क्षमतेचा अभाव असला, तरी जागा मुबलक आहे.
पंतप्रधान कार्यालय
पंतप्रधान नरेंद्र मोदी यांची नेपाळमधील लुम्बिनीला भेट 
नवी दिल्ली, 12 मे 2022
नेपाळचे पंतप्रधान शेर बहादूर देऊबा यांच्या निमंत्रणावरून पंतप्रधान नरेंद्र मोदी 16 मे 2022 रोजी बुद्ध पौर्णिमेच्या मुहूर्तावर लुंबिनीला अधिकृत भेट देतील. 2014 पासून पंतप्रधानांचा हा पाचवा नेपाळ दौरा असेल.
लुंबिनी येथे पंतप्रधान पवित्र मायादेवी मंदिरात जाऊन प्रार्थना करतील. नेपाळ सरकारच्या नेतृत्वाखाली लुंबिनी डेव्हलपमेंट ट्रस्टने आयोजित केलेल्या बुद्ध जयंती कार्यक्रमातही पंतप्रधान संबोधित करतील. स्वतंत्रपणे, लुंबिनी मोनास्टिक झोनमध्ये नवी दिल्लीच्या आंतरराष्ट्रीय बौद्ध महासंघाच्या  मालकीच्या भूखंडामध्ये बौद्ध संस्कृती आणि वारसा केंद्राच्या बांधकामासाठी "शिलान्यास" समारंभात पंतप्रधान सहभागी होतील. द्विपक्षीय बैठकीत दोन्ही पंतप्रधान सहभागी होतील.
आमच्या शेजारी प्रथम या धोरणाला पुढे नेत पंतप्रधान मोदींच्या दौऱ्याने भारत आणि नेपाळदरम्यान नियमित उच्चस्तरीय देवाणघेवाण करण्याची परंपरा सुरू ठेवली आहे. हे दोन्ही देशांतील लोकांचा सामायिक सभ्यता वारसा अधोरेखित करते.
S.Patil/V.Joshi/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
केएसआर बंगळुरू स्थानक येथे प्लास्टिक आणि पिण्याच्या पाण्याच्या बाटल्यांपासून बनवलेल्या शिल्पांबद्दल पंतप्रधानांनी रेल्वेचे केली प्रशंसा
नवी दिल्ली, 3 ऑक्टोबर 2022
केएसआर बंगळुरू स्थानकात प्लास्टिक आणि पिण्याच्या पाण्याच्या बाटल्यांपासून बनवलेल्या शिल्पांबद्दल दक्षिण पश्चिम रेल्वेची पंतप्रधानांनी प्रशंसा केली आहे.
आपल्या ट्विटरसंदेशामध्ये पंतप्रधान म्हणाले:
"असे प्रयत्न केवळ नाविन्यपूर्ण आणि प्रशंसनीय आहेत. सर्वात महत्त्वाचे म्हणजे ते आपला परिसर आणि सार्वजनिक ठिकाणे स्वच्छ ठेवण्याच्या आपल्या मूलभूत नागरी कर्तव्याचे स्मरण करून देतात."S.Kakade/S.Patgaonkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(